อลงกต พูลมุข

อลงกต พูลมุข หรืออดีตพระราชวิสุทธิประชานาถ นามเดิม ไกร เพ็ชร์แก้ว และ เกรียงไกร เพ็ชร์แก้ว ตามลำดับ และเคยใช้ชื่อ อลงกต พลมุข (เกิด 6 กุมภาพันธ์ พ.ศ. 2503) ฉายาขณะดำรงสมณเพศ ติกฺขปญฺโญ โดยทั่วไปมักเรียกว่า หลวงพ่ออลงกต เป็นอดีตพระภิกษุชาวไทย อดีตที่ปรึกษาเจ้าคณะภาค 3 และอดีตเจ้าอาวาสวัดพระบาทน้ำพุ
ในระหว่างดำรงสมณเพศและดำรงตำแหน่งเจ้าอาวาสวัดพระบาทน้ำพุ อดีตพระราชวิสุทธิประชานาถเป็นผู้ริเริ่มและดูแลโครงการช่วยเหลือผู้ป่วยที่ติดเชื้อเอชไอวี–เอดส์ จำนวนมาก วัดดังกล่าวยังคงรับผู้ป่วยเข้ามาเพื่อดูแลและให้การอุปการะอย่างต่อเนื่อง จนกระทั่งถูกจับกุมในข้อหายักยอกเงินบริจาคของวัดพระบาทน้ำพุเมื่อปี พ.ศ. 2568 ทำให้ต้องลาสิกขา
ประวัติ.
อลงกต พูลมุข หรืออดีตพระราชวิสุทธิประชานาถ นามเดิม ไกร เพ็ชร์แก้ว และ เกรียงไกร เพ็ชร์แก้ว ตามลำดับ และเคยใช้ชื่อ อลงกต พลมุข เกิดเมื่อวันที่ 6 กุมภาพันธ์ พ.ศ. 2503 ที่ตำบลบ้านเป็ด อำเภอเมืองขอนแก่น จังหวัดขอนแก่น บิดาชื่อเสย ส่วนมารดาชื่อนิตย์ บิดาเป็นข้าราชการกรมทางหลวง ส่วนมารดาได้ถึงแก่กรรมเมื่อเกรียงไกรมีอายุเพียง 3 ขวบ หลังจากนั้นเกรียงไกรได้รับการดูแลจากย่า โดยใช้ชีวิตอย่างมีระเบียบวินัยและเคร่งครัด เกรียงไกรเติบโตขึ้นในครอบครัวที่มีพี่น้องรวมทั้งหมด 6 คน ซึ่งเขาเป็นบุตรคนที่ 5
เกรียงไกรเคยเป็นนักกีฬาฟุตบอล และเคยร่วมทีมฟุตบอลเยาวชน จังหวัดขอนแก่น ในตำแหน่งกองหลัง ส่วนเกรียงศักดิ์ เพ็ชร์แก้ว พี่ชายของเกรียงไกร เคยเป็นนักกีฬาฟุตบอลเช่นกัน ในตำแหน่งกองกลาง 
อุปสมบท.
เกรียงไกรได้อุปสมบทที่วัดบวรนิเวศราชวรวิหาร กรุงเทพมหานคร สังกัดคณะสงฆ์ธรรมยุต ใน พ.ศ. 2522 ได้รับฉายา "ติกฺขปญฺโญ" และเดินทางไปฝึกสมาธิอย่างเข้มงวดที่ถ้ำเขาเขียว ในเขตวัดพระบาทน้ำพุ เป็นระยะเวลาประมาณ 6–7 ปี 
ระหว่างครองสมณเพศได้ทัฬหีกรรมเป็นพระภิกษุในสังกัดคณะสงฆ์มหานิกาย ณ วัดลำนารายณ์ จังหวัดลพบุรี โดยมีพระครูบุญบาลประดิษฐ์ (ทองใบ เตชปุญฺโญ) เป็นพระอุปัชฌาย์ ในวันที่ 1 มีนาคม พ.ศ. 2529
หลังจากนั้นได้ย้ายมาจำพรรษาที่วัดเขาสมโภชน์ อำเภอชัยบาดาล จังหวัดลพบุรี และเริ่มศึกษาพระธรรมอย่างจริงจัง พร้อมออกธุดงค์ไปตามเขาและถ้ำหลายจังหวัดเป็นเวลา 2–3 ปี จนกระทั่ง พระเถรานุเถระได้ขอให้มาจำพรรษาที่วัดพระบาทน้ำพุ ใน พ.ศ. 2531 ซึ่งยังไม่มีเจ้าอาวาสในขณะนั้น และตั้งให้ดำรงตำแหน่งเจ้าอาวาส
กรณีการไม่เข้ารับการเกณฑ์ทหาร.
วันที่ 25 สิงหาคม พ.ศ. 2568 กิตติ สิงหาปัด ผู้ประกาศข่าวรายการ ข่าว 3 มิติ ได้ออกมาเปิดเผยผ่านการไลฟ์ ในช่องทางเฟซบุ๊กแฟนเพจของรายการ ระบุว่า พระอลงกตในขณะนั้นไม่เคยเข้ารับการเกณฑ์ทหาร มีหลักฐานจากการตรวจสอบภูมิลำเนาของเกรียงไกร เพ็ชร์แก้ว และมีหนังสือเรียกจากทางการไปหลายปี แต่ไม่มีการมาปรากฏตัว 
วันที่ 26 สิงหาคม พ.ศ. 2568 พลตรี กิตติพงษ์ เนื่องชมภู ผู้บัญชาการมณฑลทหารบกที่ 23 ค่ายศรีพัชรินทร จังหวัดขอนแก่น ระบุว่า เกรียงไกร เพ็ชร์แก้ว มีประวัติรายงานตัวขึ้นบัญชี และมีการยื่นเรื่องขอผ่อนผัน แต่เมื่อถึงกำหนดวันเกณฑ์ทหารกลับไม่ได้เดินทางมาเข้าสู่กระบวนการ อย่างไรก็ตามคดีหนีทหารตามพฤติกรรมดังกล่าวได้หมดอายุความแล้ว ทั้งนี้เมื่อมีการตรวจสอบเชิงลึกพบว่า เกรียงไกรได้ทำเรื่องผ่อนผันขณะศึกษาที่มหาวิทยาลัยเทคโนโลยีราชมงคลล้านนา พิษณุโลก ในช่วงปี พ.ศ. 2524-2525 แต่เมื่อถึงวันรายงานตัวกลับไม่มาตามกำหนด
การศึกษา.
เกรียงไกรสำเร็จการศึกษาในระดับมัธยมศึกษาที่ โรงเรียนแก่นนครวิทยาลัย และเคยศึกษาในระดับประโยควิชาชีพ (ปวช.) ที่วิทยาลัยเทคโนโลยีและอาชีวศึกษา วิทยาเขตเกษตรพิษณุโลก (ปัจจุบันคือ มหาวิทยาลัยเทคโนโลยีราชมงคลล้านนา พิษณุโลก) แต่ไม่จบการศึกษา เพราะศึกษาอยู่ 5 เทอม ส่วนที่มีรูปถ่าย เพราะเป็นการถ่ายรูปก่อนจบการศึกษา
อนึ่ง เกรียงไกรขณะดำรงสมณเพศเป็นพระอลงกต ถูกตั้งข้อสงสัยเรื่องประวัติการศึกษา โดยมีการกล่าวอ้างถึงการเรียนระดับมัธยมศึกษา ที่โรงเรียนเทพศิรินทร์ ปริญญาตรีด้านวิศวกรรมศาสตร์จาก มหาวิทยาลัยเกษตรศาสตร์ ใน พ.ศ. 2519 และปริญญาโท สาขาวิศวกรรมเครื่องกลจาก มหาวิทยาลัยแห่งชาติออสเตรเลีย (ANU) ใน พ.ศ. 2522 แต่ไม่พบข้อมูลยืนยันจากสถาบันเหล่านี้
ต่อมา พระอลงกตในขณะนั้น ระบุว่า เคยประสบอุบัติเหตุทำให้ความทรงจำบางส่วนหายไป และระบุว่า ไม่ได้จบจากโรงเรียนเทพศิรินทร์ตามที่มีข่าว แต่เคยไปเล่นฟุตบอลที่นั่น และไม่ได้จบปริญญาจากมหาวิทยาลัยเกษตรศาสตร์ หรือออสเตรเลียตามที่หลายคนเข้าใจ เพียงแต่มีความใฝ่ฝันอยากไปเรียนที่นั่น 
ภายหลังประวัติการศึกษาถูกเปิดเผย สมาคมนักเรียนเก่าเทพศิรินทร์ ในพระบรมราชูปถัมภ์ ได้ออกแถลงการณ์ถอดถอนชื่อพระราชวิสุทธิประชานาถ (อลงกต ติกฺขปญฺโญ) หรือพระอลงกต ออกจากประกาศเกียรติคุณนักเรียนเทพศิรินทร์เก่าดีเด่น และปลดป้ายพระอลงกต ออกจากหอเกียรติยศ 
การศึกษาทางธรรมนั้น เกรียงไกรขณะดำรงสมณเพศเป็นพระอลงกต สอบไล่ได้นักธรรมชั้นโท สำนักเรียนวัดพระบาทน้ำพุ อำเภอเมืองลพบุรี จังหวัดลพบุรี
คดีความ.
วันที่ 26 สิงหาคม พ.ศ. 2568 เวลา 01.00 น. เจ้าหน้าที่ตำรวจกองบังคับการปราบปราม นำโดย พันตำรวจตรี เอกรัฐ จันทร์มณี สารวัตร กองกำกับการ 1 กองบังคับการปราบปราม พร้อมกำลัง ได้ร่วมกันจับกุมตัวพระราชวิสุทธิประชานาถ (สมณศักดิ์ในขณะนั้น) หรือหลวงพ่ออลงกต อดีตเจ้าอาวาสวัดพระบาทน้ำพุ จังหวัดลพบุรี ตามหมายจับของศาลอาญาคดีทุจริตและประพฤติมิชอบภาค 1 ที่ จ 81/2568 ลงวันที่ 22 สิงหาคม พ.ศ. 2568 โดยการจับกุมเกิดขึ้นที่บ้านพักเลขที่ 37 ถนนพระบาทน้ำพุ-น้ำจั้น ตำบลเขาสามยอด อำเภอเมืองลพบุรี จังหวัดลพบุรี เวลาต่อมา พลตำรวจตรี จรูญเกียรติ ปานแก้ว รองผู้บัญชาการกองบัญชาการตำรวจสอบสวนกลาง เผยเหตุที่ต้องจับพระอลงกต กลางดึก เพราะเจ้าตัวมีพฤติการณ์หลบหนี จำเป็นต้องปรับแผน 
ในหมายจับและคำสั่งของศาล ระบุข้อกล่าวหาอย่างชัดเจนว่า พระราชวิสุทธิประชานาถ ยักยอกเงินบริจาคของวัดพระบาทน้ำพุ เบียดบังทรัพย์สินเพื่อประโยชน์ส่วนตน และเข้าข่ายความผิดฐานเป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบ รวมถึงมีพฤติการณ์ฟอกเงิน และสมคบกับบุคคลอื่นตั้งแต่ 2 คนขึ้นไปเพื่อกระทำความผิดฐานฟอกเงิน
วันเดียวกันตำรวจสอบสวนกลาง ปิดล้อมตรวจค้น 17 จุด ในพื้นที่ กรุงเทพมหานคร และจังหวัดลพบุรี นอกจากนี้เจ้าหน้าที่ตำรวจกองปราบปราม ได้นำกำลังเข้าทำการจับกุมตัว เสกสันน์ ทรัพย์สืบสกุล หรือ หมอบี ทูตสื่อวิญญาณ ที่บ้านพักย่านจตุจักร ในข้อหาสนับสนุนเจ้าพนักงาน เบียดบังยักยอกทรัพย์ และสนับสนุนเจ้าหน้าที่ละเว้นการปฏิบัติหน้าที่โดยมิชอบและร่วมกันฟอกเงิน ซึ่งเจ้าหน้าที่ตำรวจได้นำตัวมายังกองบังคับการปราบปรามในเวลา 10.00 น. เพื่อสอบปากคำต่อไป
ศุภชัย สิงคลาวานิช หัวหน้าทีมทนายความของวัดพระบาทน้ำพุ ให้สัมภาษณ์ทางโทรศัพท์ต่อสื่อมวลชนว่า หลวงพ่อเดินทางมาที่กองปราบปราม ตั้งแต่ช่วง 05.00 น. เบื้องต้นหลวงพ่อยังไม่มีอาการเครียด แต่คงเหนื่อยเพราะอดหลับอดนอน ซึ่งทางตนได้เตรียมหลักทรัพย์มาเพื่อยื่นประกันตัวในชั้นพนักงานสอบสวน
หลังการจับกุม เจ้าหน้าที่ได้ควบคุมตัวพระราชวิสุทธิประชานาถเดินทางมายังกองบังคับการปราบปราม กรุงเทพมหานคร เพื่อสอบปากคำเพิ่มเติม และดำเนินการตามขั้นตอนกฎหมาย โดย พลตำรวจตรี จรูญเกียรติ ปานแก้ว เป็นผู้สอบปากคำด้วยตนเอง ในชั้นแรกพระราชวิสุทธิประชานาถยังไม่ให้ความร่วมมือในการสอบปากคำบางประเด็นและยังไม่ยอมลาสิกขา อย่างไรก็ตามในเวลาต่อมาพระราชวิสุทธิประชานาถ ได้ยินยอมลาสิกขาและเปลี่ยนไปสวมชุดขาวเพื่อเข้าสู่กระบวนการตามกฎหมาย ทั้งนี้ ก่อนทำพิธีลาสิกขา พระราชวิสุทธิประชานาถ ยังได้เทศนาทิ้งทวนเป็นครั้งสุดท้ายนานกว่า 20 นาที
พลตำรวจตรี จรูญเกียรติ ปานแก้ว เปิดเผยเพิ่มเติมเกี่ยวกับพฤติการณ์ในการกระทำความผิดว่า เป็นการที่มีก้อนเงินเข้ามามากมาย และนำไปใช้จ่ายอย่างอื่นไม่ทัน จึงได้นำไปซื้อที่ดิน ทำสนามฟุตบอล ลงทุนในรูปของบริษัท ที่มีทั้งทำกำไร และขาดทุน ซึ่งน่าจะมียอดหลักพันล้านขึ้นไป เมื่อเงินบริจาคเยอะไป ใช้ไม่ทัน ก็ทำให้พระเกิดกิเลส และระบุว่า ถ้าปลอมใบสุทธิก็เป็นความผิดทางอาญา
วันที่ 27 สิงหาคม พ.ศ. 2568 พนักงานสอบสวนกองบังคับการปราบปราม ให้ข้อมูลว่า การสอบปากคำเบื้องต้นอดีตพระอลงกตให้การเป็นประโยชน์ต่อตัวเองและปฏิเสธทุกข้อกล่าวหา และเสกสันน์ก็ให้การปฏิเสธทุกข้อกล่าวหาเช่นกัน ภายหลังการสอบปากคำ พนักงานสอบสวนมีความเห็นคัดค้านการประกันตัวในชั้นสอบสวน เนื่องจากผู้ต้องหามีพฤติกรรมหลบหนีและกลัวว่าจะไปยุ่งเหยิงกับพยานหลักฐานอื่น ๆ ซึ่งการสอบสวนถือว่าสิ้นสุดแล้ว หลังจากนั้น เวลา 10.00 น. เจ้าหน้าที่ได้คุมตัวอดีตพระอลงกต และเสกสันน์ ออกจากศูนย์รับแจ้งความ กองบัญชาการตำรวจสอบสวนกลาง เพื่อไปฝากขังที่ศาลอาญาคดีทุจริตและประพฤติมิชอบกลาง ซึ่งศาลอาญาคดีทุจริตและประพฤติมิชอบกลางอนุญาตให้ฝากขัง 12 วัน ทั้งอดีตพระอลงกต และเสกสันน์ ตั้งแต่วันที่ 27 สิงหาคม ถึงวันที่ 7 กันยายน พ.ศ. 2568 ทำให้เจ้าหน้าที่ราชทัณฑ์คุมตัวผู้ต้องหาทั้งสองไปคุมขังยังเรือนจำพิเศษกรุงเทพทันที
ประวัติการทำงาน.
ระหว่างดำรงสมณเพศ ในปี พ.ศ. 2535 พระอลงกตเห็นว่าเริ่มมีผู้ได้รับโรคเอชไอวีกันมากขึ้น จึงรับผู้ป่วยบางส่วนมาดูแล ทั้งป้อนอาหาร ซักเสื้อผ้า เช็ดตัวผู้ป่วย และให้กำลังใจเรื่อยมา ท่ามกลางกระแสการคัดค้านในเบื้องต้น มีการร้องเรียนให้ย้ายโครงการไปที่อื่น บ้างก็ประท้วงด้วยการไม่ใส่บาตร แต่ต่อมาพระอลงกตได้พยายามชี้แจงให้ผู้คนเข้าใจ จนเริ่มมีอาสาสมัครคอยให้การช่วยเหลือในหลาย ๆ ด้าน